CELEX: 32019D2248
Language: hr
Date: 2019-12-19 00:00:00
Title: Odluka Vijeća (EU) 2019/2248 od 19. prosinca 2019. o stajalištu koje treba zauzeti u ime Europske unije u okviru Zajedničkog odbora osnovanog Sporazumom o zračnom prometu između Kanade i Europske zajednice i njezinih država članica

30.12.2019   
               
               
                  HR
               
               
                  Službeni list Europske unije
               
               
                  L 336/297
               
            
         ODLUKA VIJEĆA (EU) 2019/2248
         od 19. prosinca 2019.
         o stajalištu koje treba zauzeti u ime Europske unije u okviru Zajedničkog odbora osnovanog Sporazumom o zračnom prometu između Kanade i Europske zajednice i njezinih država članica
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 100. stavak 2. u vezi s člankom 218. stavkom 9.,
         uzimajući u obzir prijedlog Europske komisije,
         budući da:
         
                     (1)
                  
                  
                     Unija je Odlukom Vijeća (EU) 2019/702 (1) sklopila Sporazum o zračnom prometu između Kanade i Europske zajednice i njezinih država članica („Sporazum”), koji je stupio na snagu 16. svibnja 2019.
                  
               
                     (2)
                  
                  
                     Člankom 17. Sporazuma osnovan je Zajednički odbor kako bi se osigurali ispravno funkcioniranje i provedba Sporazuma.
                  
               
                     (3)
                  
                  
                     Člankom 17. stavkom 8. Sporazuma predviđa se da Zajednički odbor donosi svoj poslovnik.
                  
               
                     (4)
                  
                  
                     Kako bi se osigurala djelotvorna provedba Sporazuma, trebalo bi donijeti poslovnik Zajedničkog odbora.
                  
               
                     (5)
                  
                  
                     Stajalište Unije u okviru Zajedničkog odbora trebalo bi se stoga temeljiti na priloženom nacrtu odluke Zajedničkog odbora,
                  
               DONIJELO JE OVU ODLUKU:
         
            Članak 1.
            Stajalište koje treba zauzeti u ime Unije na prvom sastanku Zajedničkog odbora osnovanog člankom 17. Sporazuma o zračnom prometu između Kanade i Europske zajednice i njezinih država članica, u pogledu donošenja poslovnika Zajedničkog odbora, temelji se na nacrtu odluke Zajedničkog odbora priloženom ovoj Odluci.
            Predstavnici Unije u Zajedničkom odboru mogu dogovoriti manje izmjene nacrta odluke Zajedničkog odbora bez daljnje odluke Vijeća.
         
         
            Članak 2.
            Ova Odluka stupa na snagu na dan donošenja.
         
         
            Sastavljeno u Bruxellesu 19. prosinca 2019.
            
               
                  Za Vijeće
               
               
                  Predsjednica
               
               K. MIKKONEN
            
         
         
            (1)  Odluka Vijeća (EU) 2019/702 od 15. travnja 2019. o sklapanju, u ime Unije, Sporazuma o zračnom prometu između Europske zajednice i njezinih država članica, s jedne strane, i Kanade, s druge strane (SL L 120, 8.5.2019., str. 1.).
      
      
         
            NACRT
            ODLUKA br. 1/2020 ZAJEDNIČKOG ODBORA KANADA-EU OSNOVANOG SPORAZUMOM O ZRAČNOM PROMETU IZMEĐU KANADE I EUROPSKE ZAJEDNICE I NJEZINIH DRŽAVA ČLANICA
            od …
            o donošenju poslovnika
            ZAJEDNIČKI ODBOR KANADA-EU,
            uzimajući u obzir Sporazum o zračnom prometu između Kanade i Europske zajednice i njezinih država članica („Sporazum”), a posebno njegov članak 17.,
            ODLUČIO JE:
            
               Jedini članak
               Donosi se poslovnik Zajedničkog odbora priložen ovoj Odluci.
            
            
               Sastavljeno u …
               
                  Za Zajednički odbor
               
               
                  
                     Voditelj delegacije Europske unije
                  
                  
                     [Ime]
                  
               
               
                  
                     Voditelj delegacije Kanade
                  
                  
                     [Ime]
                  
               
            
         
      
      
         
            PRILOG
            POSLOVNIK
            ZAJEDNIČKI ODBOR,
            uzimajući u obzir Sporazum o zračnom prometu između Kanade i Europske zajednice i njezinih država članica, a posebno njegov članak 17.,
            DONIO JE SLJEDEĆI POSLOVNIK:
            
               Članak 1.
               Voditelji delegacija
               
                  1.   Zajednički odbor čine predstavnici stranaka.
               
               
                  2.   Zajedničkim odborom zajednički predsjedaju voditelji delegacija stranaka.
               
            
            
               Članak 2.
               Sastanci
               
                  1.   Zajednički odbor sastaje se najmanje jednom godišnje pri čemu se stranke izmjenjuju kao domaćini sastanka. Usto, svaka stranka može zatražiti sazivanje sastanka Zajedničkog odbora u skladu s člankom 17. stavkom 3. Sporazuma.
               
               
                  2.   Zajednički odbor može održavati sastanke uživo ili putem drugih sredstava (konferencijski pozivi ili video konferencije).
               
            
            
               Članak 3.
               Delegacije
               
                  1.   Voditelji delegacija prije sastanka međusobno se obavješćuju o predviđenom sastavu svojih delegacija za taj sastanak.
               
               
                  2.   Predstavnici dionika iz sektora zračnog prometa mogu biti pozvani da prisustvuju sastancima kao promatrači, ako se Zajednički odbor tako dogovori.
               
               
                  3.   Zajednički odbor može se dogovoriti o pozivanju drugih zainteresiranih strana ili stručnjaka da prisustvuju njegovim sastancima kako bi pružili informacije o određenim pitanjima.
               
            
            
               Članak 4.
               Tajništvo
               Po jedan službenik Europske komisije i Vlade Kanade zajednički djeluju kao tajnici Zajedničkog odbora.
            
            
               Članak 5.
               Dnevni red sastanaka
               
                  1.   Voditelji delegacija utvrđuju privremeni dnevni red svakog sastanka međusobnim dogovorom. Kako bi se olakšala distribucija dnevnog reda članovima svake delegacije i savjetovanje s njima, u mjeri u kojoj je to moguće, taj privremeni dnevni red utvrđuje se najkasnije petnaest dana prije datuma sastanka.
               
               
                  2.   Zajednički odbor donosi dnevni red na početku svakog sastanka. U dnevni red moguće je uključiti točke koje se ne nalaze na privremenom dnevnom redu ako se Zajednički odbor tako dogovori.
               
               
                  3.   Voditelji delegacija mogu skratiti rok predviđen u stavku 1. kako bi se u obzir uzela hitnost određenog pitanja.
               
            
            
               Članak 6.
               Zapisnik sa sastanka
               
                  1.   Na kraju svakog sastanka sastavlja se nacrt zapisnika sa sastanka Zajedničkog odbora. U nacrtu se navode sve točke o kojima se raspravljalo i svi doneseni zajednički zaključci, uključujući sve donesene preporuke i odluke.
               
               
                  2.   Voditelji delegacija pisanim putem odobravaju zapisnik sa sastanka u roku od 30 dana od datuma sastanka ili do bilo kojeg drugog datuma koji su dogovorile stranke.
               
               
                  3.   Nakon odobravanja voditelji delegacija potpisuju zapisnik sa sastanka i svaka stranka arhivira jedan izvorni primjerak zapisnika. Stranke mogu odlučiti da se taj zahtjev ispunjava potpisivanjem i razmjenom elektroničkih primjeraka.
               
               
                  4.   Ako nije drukčije dogovoreno, sastanci Zajedničkog odbora nisu javni. Zapisnici sa sastanaka i prepiske, ovisno o slučaju, javni su osim ako jedna od stranaka zatraži drukčije. Ako je potrebno, Zajednički odbor može preporučiti objavu zajedničkog priopćenja za medije.
               
            
            
               Članak 7.
               Pisani postupak
               Ako je potrebno i primjereno obrazloženo, odluke i preporuke Zajedničkog odbora mogu se donijeti pisanim postupkom. U tu svrhu voditelji delegacija razmjenjuju nacrt mjera o kojem se traži mišljenje Zajedničkog odbora, koji se zatim može potvrditi razmjenom prepiske.
            
            
               Članak 8.
               
                  Vijećanje
               
               
                  1.   Zajednički odbor donosi odluke i izražava preporuke na temelju konsenzusa.
               
               
                  2.   Odluke i preporuke Zajedničkog odbora naslovljuju se „Odluka” i „Preporuka”, iza čega slijede serijski broj, datum donošenja i opis predmeta.
               
               
                  3.   Odluke i preporuke Zajedničkog odbora potpisuju voditelji delegacija te se zatim prilažu zapisniku sa sastanka.
               
               
                  4.   Sve odluke koje donese Zajednički odbor stranke provode u skladu s vlastitim unutarnjim postupcima.
               
            
            
               
                  Članak 9.
               
               
                  Radne skupine
               
               
                  1.   Zajednički odbor može dogovoriti osnivanje radnih skupina za razmatranje specifičnih pitanja koja su relevantna za Sporazum. Nadležnosti radne skupine odobrava Zajednički odbor i one se uvrštavaju u odgovarajući zapisnik sa sastanka.
               
               
                  2.   Zajednički odbor određuje sastav radnih skupina.
               
               
                  3.   Radne skupine podnose izvješće Zajedničkom odboru. One ne mogu donositi odluke, ali mogu dati preporuke Zajedničkom odboru.
               
               
                  4.   Zajednički odbor može u bilo kojem trenutku dogovoriti ukidanje bilo kojih postojećih radnih skupina, izmjenu njihovih nadležnosti ili osnivanje novih radnih skupina koje će mu pomagati u obavljanju njegovih dužnosti.
               
            
            
               
                  Članak 10.
               
               
                  Troškovi
               
               
                  1.   Članovi svake delegacije snose troškove povezane sa svojim sudjelovanjem na sastanku ili u radnoj skupini.
               
               
                  2.   Sve druge troškove koji se odnose na samu organizaciju sastanaka snosi stranka koja je domaćin sastanka.
               
            
            
               
                  Članak 11.
               
               
                  Izmjene poslovnika
               
               Zajednički odbor može u svakom trenutku izmijeniti ovaj poslovnik odlukom donesenom u skladu s člankom 8.